**הסכם קיבוצי כללי**

**בענף הבניה והתשתיות צמ"ה, עבודות ציבוריות ושיפוצים**

שנערך ונחתם ביום 27 לחודש נובמבר 2018 בתל-אביב

**בין: התאחדות בוני הארץ**

(להלן: "**ההתאחדות**")

**לבין: הסתדרות העובדים הכללית החדשה**

הסתדרות עובדי הבנין והעץ

(להלן: "**ההסתדרות**")

**הואיל ו:**

1. בין ההתאחדות ובין ההסתדרות מתקיימים יחסי עבודה קיבוציים רבי שנים וקיים ביניהן הסכם קיבוצי כללי ענפי שנחתם ביום 29.6.2015 (להלן: "**ההסכם הענפי**");
2. הצדדים רואים בבטיחות בעבודה ערך עליון לשם הגנה על העובדים המהווה חלק בלתי נפרד מפעילות ענף הבנייה;
3. הצדדים רואים חשיבות רבה בהבטחת שלומם של כלל העובדים והגורמים בענף, וכפועל יוצא מכך בשמירה על הנחיות והוראות הבטיחות באתר הבנייה;
4. ציוד מגן אישי הינו מרכיב הכרחי לצורך שמירה על הבטיחות בעבודה והגנה על העובדים באתרי הבנייה;
5. חובות המעסיקים והעובדים לעניין ציוד מגן אישי מעוגנות ברגולציה אך אינן נאכפות בפועל באופן מספק;
6. והצדדים הסכימו לפעול במשותף להגברת האכיפה כאמור באמצעות הקמת ועדת בטיחות אשר תתכנס במקרים בהם התקיימה הפרת בטיחות חמורה באתר בנייה ובמקרים בהם המעסיק קיים את חובותיו לספק ציוד מגן אישי, להדריך את העובד לגביו וליתן הנחיה מפורשת לשימוש בו, ואילו העובד סרב לכך;

**אי לכך, הותנה והוסכם בין הצדדים כדלקמן:**

**א. תחולה, תקופת הסכם והוראות כלליות**

1. הסכם זה יירשם כהסכם קיבוצי כללי, וייכנס לתוקף עם חתימתו.
2. הסכם זה יחול על כלל המעסיקים והעובדים עליהם חל ההסכם הענפי, כפי שיתעדכן מעת לעת.
3. הסכם זה יהיה בתוקף למשך שנה מיום חתימתו. בתום תקופת ההסכם כאמור יתחדש ההסכם מאליו לשנה נוספת וחוזר חלילה, אלא אם הודיע צד אחד למשנהו על רצונו להכניס שינויים בהסכם, לא יאוחר מ- 3 חודשים לפני תום תוקפו.

**ב. ועדת בטיחות**

1. עם חתימת הסכם זה תוקם ועדה אשר תפקידיה מפורטים בסעיף 5 להלן (להלן: "**ועדת הבטיחות**"). החלטות הוועדה יתקבלו ברוב קולות, והרכב הוועדה יהיה בן שלושה חברים, כמפורט להלן:
   1. נציג ההתאחדות – נשיא התאחדות בוני הארץ (או מי מטעמו);
   2. נציג ההסתדרות – יו"ר הסתדרות עובדי הבניין והעץ (או מי מטעמו);
   3. מומחה חיצוני בתחום הבטיחות, אשר יוסכם בין הצדדים.
2. תפקידי ועדת הבטיחות:
   1. במקרה של הפרה לעניין ציוד מגן אישי תקיים ועדת הבטיחות בירור עובדתי ותבחן את הנושאים הבאים:
      1. האם המעסיק או מי מטעמו סיפק לעובד ציוד מגן אישי מתאים במצב תקין לשימוש.
      2. האם המעסיק או מי מטעמו הדריך את העובד על אופן השימוש בציוד המגן האישי שסופק לו, לרבות באופן שוטף.
      3. האם המעסיק נתן הנחיה מפורשת להשתמש בציוד המגן האישי במקרה הנדון.
      4. האם העובד סרב או התעלם מההנחיה המפורשת ולא השתמש בציוד המגן האישי (להלן: "סירוב שימוש בציוד מגן אישי").
   2. ככל שסופק לעובד ציוד מגן אישי, ניתנה הדרכה והנחייה מפורשת, וכל זאת כאמור בסעיפים 5.1.1-5.1.3 והעובד סירב או התעלם מההנחיה כאמור בסעיף 5.1.4, תהא רשאית הוועדה לנקוט באחת מן הסנקציות הקבועות בסעיף 6 להלן.
   3. במקרה של הפרת בטיחות חמורה באתר בנייה (הפרה שהינה מסכנת חיים) שאינה הפרה לעניין ציוד מגן אישי, תקיים ועדת הבטיחות בירור עובדתי ותבחן את הנושאים הבאים:
      1. האם המעסיק או מי מטעמו הציג לעובד את ההוראה/ההנחיה, לרבות מתן הדרכה מתאימה.
      2. האם המעסיק נתן לעובד הנחייה מפורשת במקרה הנדון.
      3. האם ניתנה לעובד התראה על הפרה דומה קודמת במהלך 6 החודשים הקודמים.
      4. האם העובד סרב או התעלם מההנחיה המפורשת.
   4. ככל שהמעסיק הציג לעובד את ההוראה/ההנחיה לרבות מתן הדרכה, נתן הנחיה מפורשת והתראה על הפרה קודמת, וכל זאת כאמור בסעיפים 5.3.1-5.3.3 והעובד סרב או התעלם מההנחיה כאמור בסעיף 5.3.4 (להלן: "הפרת בטיחות חמורה"), תהא רשאית הוועדה לנקוט באחת מן הסנקציות הקבועות בסעיף 6.3.2-6.3.3 להלן.
3. סנקציות**:**
   1. מתן נזיפה/התראה לעובד
   2. הטלת קנסות על תנאי על העובד בהתאם לכללים ולסכומים המפורטים בסעיפים 6.3.1-6.3.3.
   3. הטלת קנסות על העובד בהתאם למפורט להלן:
      1. בגין סירוב שימוש בציוד מגן אישי באופן שאינו מסכן חיים, ובלבד שהעובד קיבל נזיפה/התראה על עבירה דומה קודמת במהלך 6 החודשים הקודמים – קנס בסכום של עד שכרו התעריפי היומי של העובד, בהתאם לדרגה בה שובץ.
      2. בגין סירוב שימוש בציוד מגן אישי או הפרת בטיחות חמורה באופן מסכן חיים – קנס בסכום של עד כפל (פעמיים) משכרו התעריפי היומי של העובד, בהתאם לדרגה בה שובץ.
      3. בגין סירוב שימוש בציוד מגן אישי או הפרת בטיחות חמורה באופן מסכן חיים באופן חוזר – קנס בסכום של עד ארבע (4) פעמים משכרו התעריפי היומי של העובד, בהתאם לדרגה בה שובץ.

לעניין זה, "סירוב שימוש בציוד מגן אישי או הפרת בטיחות חמורה באופן מסכן חיים באופן חוזר" סירוב שימוש בציוד מגן אישי או הפרת בטיחות חמורה באופן מסכן חיים באופן חוזר על ידי עובד בתקופה של ששה (6) חודשים לכל היותר מהמועד הקודם לסירובו לשימוש בציוד מגן אישי באופן מסכן חיים.

1. ייעוד סכומי הקנסות:

הקנסות שיוטלו ע"י ועדת הבטיחות יועברו לקרן לעידוד ענף הבניה בישראל, לצורך מטרות המשרתות קידום בטיחות. הקרן לעידוד ענף הבניה בישראל תקים מערכת חשבונאית נפרדת, לרבות חשבון בנק נפרד, לצורך ביצוע האמור בסעיף זה.

1. סדרי עבודה בוועדה:
   1. לא תתקבל החלטה בוועדה מבלי לתת לעובד זכות להשמיע את טענותיו.
   2. דיון בוועדת הבטיחות יתקיים בהקדם האפשרי ולא יותר מ- 15 ימים מיום הפניה לוועדה.
   3. עובד או מעסיק הקשורים באירוע בו דנה הועדה יוזמנו בכתב לדיון הועדה, על מנת להביא את עמדתם בעניין הנדון בפני הוועדה. סירב עובד ו/או מעסיק או נמנע מלהתייצב לדיון ועדה אף שהוזמן בכתב לעשות כן, תהיה הוועדה מוסמכת לקיים את הבירור ולהחליט בהיעדרו. הצדדים יקבעו מנגנון למשלוח הודעות לעובדים ולמעסיקים על מנת שניתן יהיה לוודא כי ההזמנה לדיון בוועדה הגיעה ליעדה.
   4. ככל שרלוונטי, יצורף לשימוע מתורגמן הדובר שפה שהעובד מסוגל להבין.

**ג. יישוב חילוקי דעות**

1. חילוקי דעות בנוגע לאופן יישום הסכם זה, יבוררו בין הצדדים להסכם זה בהתאם למנגנון יישוב חילוקי הדעות הקבוע בסעיף 75 להסכם הקיבוצי הענפי.

ולראיה באו הצדדים על החתום:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

התאחדות בוני הארץ הסתדרות העובדים הכללית החדשה-

האגף לאיגוד מקצועי

הסתדרות עובדי הבניין והעץ